พิษ “โควิด” ฉุด SET ปิดดิ่ง 81 จุด “มาร์เก็ตแคป” วูบเฉียด 9 แสนล้าน!
พิษ “โควิด” ฉุด SET ปิดดิ่ง 81 จุด “มาร์เก็ตแคป” วูบเฉียด 9 แสนล้าน!
WICE แนวโน้มดี ไตรมาสแรกของปีนี้มีลุ้น กำไรทำสถิติสูงสุดใหม่ เติบโตกว่าเท่าตัว ด้านนักวิเคราะห์ปรับราคาเป้าหมายใหม่เพิ่มเป็น 7.60 บาท
21 ธ.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,401.78 จุด ลดลง 80.60 จุด (-5.44%) มูลค่าการซื้อขาย 129,435.44 ล้านบาท
10 หุ้นกดดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยปรับตัวลงแรงกว่าที่คาดว่าจะลดลงราว 3% แต่ช่วงท้ายก็มีแรงขายออกมาอีกระลอก จากปัจจัยหลักที่นักลงทุนกังวลต่อสถานการณ์การแพร่ระบาดของเชื้อไวรัสโควิด-19 ภายในประเทศ หลังพบผู้ติดเชื้อจำนวนมาก และยังพบการกระจายในหลายจังหวัด นักลงทุนกลับมากังวลว่าจะมีการล็อกดาวน์เพื่อสกัดกั้นการแพร่ระบาดในวงกว้างหรือไม่ ทำให้คาดว่าน่าจะยังเห็นแรงขายของนักลงทุนสถาบันและต่างชาติออกมาอย่างต่อเนื่องด้วย
ขณะเดียวกันตลาดหุ้นยุโรปเปิดตลาดช่วงบ่ายก็ร่วงลงแรง นอกเหนือจากความกังวลต่อข้อตกลงการแยกตัวของอังกฤษออกจากสหภาพยุโรป (Brexit) ที่ยังเจรจาไม่เสร็จสิ้นแล้ว ยังมาจากสถานการณ์โควิด-19 หลังมีรายงานพบการกลายพันธุ์ของไวรัสในอังกฤษ ทำให้หลายประเทศในยุโรประงับเที่ยวบินจากอังกฤษ ขณะที่อังกฤษกลับมาล็อกดาวน์ฉุกเฉินด้วย ส่วนดาวโจนส์ฟิวเจอร์สก็ร่วงลงกว่า 100 จุดจากความกังวลในเรื่องดังกล่าว โดยตลาดไม่ได้ตอบรับเชิงบวกต่อการที่สภาคองเกรสสหรัฐบรรลุข้อตกลงกระตุ้นเศรษฐกิจวงเงิน 9 แสนล้านดอลลาร์
อย่างไรก็ตามระยะสั้นมองว่าการที่ดัชนีไหลลงมาระดับใกล้เคียง 1,400 จุด น่าจะเริ่มเห็นแรงซื้อทยอยสะสมกลับเข้ามาในหุ้นพื้นฐานที่ปรับลดลงแรง แต่ระยะยาวยังต้องติดตามสถานการณ์โควิด-19 ในประเทศด้วยเพราะหากยังคงพบผู้ติดเชื้อเพิ่มและมีการล็อกดาวน์ในหลายพื้นที่มากขึ้นก็อาจจะกระทบต่อภาวะเศรษฐกิจ ทำให้มองว่าการแกว่งตัวของดัชนีในวันพรุ่งนี้ (22 ธ.ค.) มีแนวรับบริเวณ 1,400 และ 1,370 จุด ส่วนแนวต้าน อยู่ที่ 1,430-1,440 จุด
ทั้งนี้ จากการสำรวจข้อมูลของ “ข่าวหุ้นธุรกิจออนไลน์” พบว่าล่าสุดมูลค่าหลักทรัพย์ตามราคาตลาด หรือ Market Cap ได้ปรับตัวลงอย่างหนักเช่นเดียวกัน โดยเทียบมูลค่าหลักทรัพย์ตามราคาตลาด ณ วันที่ 18 ธ.ค. 63 อยู่ที่ระดับ 16,368,348.01 ล้านบาท ลดลง 890,001.19 ล้านบาท หรือลดลง 6% จากล่าสุดปิดตลาดวันนี้อยู่ที่ระดับ 15,478,346.82 ล้านบาท
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 6,213.97 ล้านบาท ปิดที่ 110.00 บาท ลดลง 9.00 บาท
BANPU มูลค่าการซื้อขาย 4,451.24 ล้านบาท ปิดที่ 10.90 บาท ลดลง 0.40 บาท
PTT มูลค่าการซื้อขาย 4,421.59 ล้านบาท ปิดที่ 40.50 บาท ลดลง 2.25 บาท
STGT มูลค่าการซื้อขาย 3,764.93 ล้านบาท ปิดที่ 73.50 บาท ลดลง 0.25 บาท
CPALL มูลค่าการซื้อขาย 3,658.42 ล้านบาท ปิดที่ 59.75 บาท ลดลง 2.25 บาท